+-----------------------------------------------------------------------+
| 10. การควบคุมภายใน                                                     |
+-----------------------------------------------------------------------+

บริษัท ปตท.จำกัด (มหาชน) ได้ให้ความสำคัญต่อการควบคุมภายในอย่างต่อเนื่อง โดยคณะ
กรรมการบริษัทฯ ได้มอบหมายให้คณะกรรมการตรวจสอบ
สอบทานการประเมินระบบการควบคุมภายใน
เพื่อมุ่งเน้นให้ระบบการควบคุมภายในมีความเพียงพอและเหมาะสมกับการดำเนินธุรกิจ
และมีประสิทธิผลประสิทธิภาพในการดำเนินงาน รวมทั้งการใช้ทรัพยากร การดูแลรักษาทรัพย์สิน
การป้องกัน หรือลดความผิดพลาด ความเสียหาย การรั่วไหล การสิ้นเปลืองหรือการทุจริต
ระบบบัญชีและรายงานทางการเงินมีความถูกต้องเชื่อถือได้ รวมทั้งการปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัทฯ

ในปี 2549 บริษัทฯ
ได้ประเมินการควบคุมภายในตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน
พ.ศ. 2544 และคณะกรรมการตรวจสอบได้สอบทานการประเมินการควบคุมภายใน
ซึ่งจัดทำขึ้นโดยฝ่ายบริหารและสำนักตรวจสอบภายใน โดยมีสาระสำคัญดังนี้

1. สภาพแวดล้อมการควบคุม ผู้บริหารและบุคลากรมีทัศนคติที่ดีและเอื้อต่อการควบคุมภายใน
ผู้บริหารให้ความสำคัญกับการมีศีลธรรม จรรยาบรรณและความซื่อสัตย์
และมีการพิจารณาดำเนินการตามควรแก่กรณี ถ้าพบว่าบุคลากรประพฤติปฏิบัติที่ไม่เหมาะสม
การยอมรับความรู้ความ สามารถของผู้ปฏิบัติงาน
การรับทราบข้อมูลและการวินิจฉัยสิ่งที่ตรวจพบหรือสิ่งที่ต้องตรวจสอบ
ปรัชญาและรูปแบบการทำงานของผู้บริหารเหมาะสมต่อการพัฒนาการควบคุมภายใน
และดำรงไว้ซึ่งการควบคุมภายในที่มีประสิทธิผล โครงสร้างองค์กร
การมอบอำนาจหน้าที่ความรับผิดชอบและจำนวนผู้ปฏิบัติงาน เหมาะสมกับงานที่ปฏิบัติ
นโยบายและการปฏิบัติด้านบุคลากรเหมาะสมในการจูงใจ และสนับสนุนผู้ปฏิบัติงาน

สภาพแวดล้อมของการควบคุมของ บริษัท ปตท. จำกัด (มหาชน) ภาพรวมมีความเหมาะสม
และมีส่วนทำให้การควบคุมภายในเพียงพอ มีประสิทธิผล เช่น

-   บริษัทฯ ได้จัดโครงสร้างขององค์กรและสายงานบังคับบัญชาที่ชัดเจนและเหมาะสม
    มีการมอบอำนาจหน้าที่และความรับผิดชอบเป็นลายลักษณ์อักษร พนักงานทุกคนทราบถึงบทบาท
    อำนาจ หน้าที่ และความรับผิดชอบ รวมทั้งตระหนักถึงหน้าที่ความรับผิดชอบของตน

-   บริษัทฯ ได้วิเคราะห์พื้นฐานความรู้ทางการศึกษา ทักษะที่จำเป็นในการปฏิบัติงาน
    และประเมินความรู้ความชำนาญในการปฏิบัติงาน เพื่อให้บุคลากรมีความรู้ ทักษะ
    และความสามารถ ใน การปฏิบัติงานที่ได้รับมอบหมาย และตามคำบรรยายลักษณะงาน (Job
    description) แต่ละตำแหน่ง

-   บริษัทฯ กำหนดนโยบายและวิธีบริหารทรัพยากรบุคคลไว้เป็นลายลักษณ์อักษร เช่น การคัดเลือก
    การฝึกอบรม การเลื่อนตำแหน่ง การจ่ายผลประโยชน์ตอบแทน เป็นต้น

-   บริษัทฯและบริษัทในกลุ่มได้กำหนดนโยบายและระเบียบปฏิบัติเป็นลายลักษณ์อักษรเกี่ยวกับความซื่อสัตย์และจริยธรรม
    โดยกำหนดนโยบายด้านการกำกับดูแลกิจการที่ดีตามหลักมาตรฐาน สากล
    คณะกรรมการกำกับดูแลกิจการที่ดีของบริษัทฯ ได้ประชุมร่วมกันไตรมาสละ 1
    ครั้งเพื่อกำกับดูแลให้บุคลากรทุกคนในองค์กรปฏิบัติตามนโยบายที่กำหนด

-   ผู้บริหารมีปรัชญาและรูปแบบในการทำงาน เช่น
    มีทัศนคติที่ดีและสนับสนุนการปฏิบัติหน้าที่เกี่ยวกับการบัญชี ระบบการจัดการสารสนเทศ
    ทรัพยากรบุคคล การติดตามประเมินผล การตรวจสอบภายในและการตรวจสอบภายนอก
    มีการบริหารความเสี่ยงเกี่ยวกับการดำเนินงานที่สำคัญงานทุกคนทราบถึงบทบาท อำนาจ หน้าที่
    และความรับผิดชอบ

2. การประเมินความเสี่ยง บริษัทฯ กำหนดวัตถุประสงค์ระดับองค์กรที่ชัดเจน
วัตถุประสงค์ระดับองค์กรและวัตถุประสงค์ระดับกิจกรรมสอดคล้องกันในการที่จะทำงานให้สำเร็จด้วยงบประมาณ
และทรัพยากรที่กำหนดไว้อย่างเหมาะสม
ฝ่ายบริหารมีการระบุความเสี่ยงทั้งจากปัจจัยภายในและภายนอก
ที่อาจมีผลกระทบต่อการบรรลุวัตถุประสงค์ขององค์กร บริษัทฯ
มีการวิเคราะห์ความเสี่ยงและการบริหารความเสี่ยงที่เหมาะสม
นอกจากนี้มีกลไกที่ชี้ให้เห็นถึงความเสี่ยงที่เกิดจากการเปลี่ยนแปลง เช่น
การเปลี่ยนแปลงวิธีการจัดการ เป็นต้น

- บริษัทฯ มีการกำหนดนโยบายการบริหารความเสี่ยงองค์กร โดยมีคณะกรรมการ
บริหารความเสี่ยง
ทำหน้าที่กำกับดูแลและกำหนดกรอบความเสี่ยงเพื่อการบริหารจัดการในภาพรวมองค์กร
โดยมีคณะกรรมการจัดการคณะต่าง ๆ
บริหารความเสี่ยงงานที่อยู่ในความรับผิดชอบตามกรอบแนวทางที่กำหนด ทั้งนี้
ครอบคลุมความเสี่ยงทางการบริหาร การเงิน การประกอบธุรกิจ การปฏิบัติการ
การบริหารและการจัดการ ความปลอดภัย อาชีวอนามัย และสิ่งแวดล้อม และความเสี่ยงสำคัญอื่นๆ
ที่เกี่ยวเนื่องกับการประกอบธุรกิจของบริษัทฯ

- บริษัทฯ
มีการกำหนดวัตถุประสงค์ขององค์กรที่ชัดเจนครอบคลุมสิ่งที่องค์กรต้องการบรรลุวัตถุประสงค์ระดับกิจกรรมเกี่ยวข้องกับกระบวนการทำงานที่สำคัญขององค์กร
และสอดคล้องเชื่อม โยงกับวัตถุประสงค์และแผนยุทธศาสตร์ขององค์กร
ผู้บริหารมีการระบุความเสี่ยงในระดับองค์กร และครอบคลุมในทุกระดับกิจกรรมที่สำคัญ

- ในปี 2549 ได้มีการบริหารจัดการความเสี่ยงตาม Risk Profile ปี 2549
และมีความเสี่ยงที่เหลืออยู่หลังการบริหารจัดการ 10 ความเสี่ยงที่สำคัญ ได้แก่
การกำกับดูแลบริษัทในกลุ่ม ปตท. การบริหารทรัพยากรบุคคลกลุ่ม ปตท. การจัดหาก๊าซธรรมชาติ
ธุรกิจ NGV ความเสี่ยงด้านปฏิบัติการของกลุ่มธุรกิจน้ำมันและกลุ่มธุรกิจสำรวจ ผลิต
และก๊าซธรรมชาติ ความเสี่ยงการดำเนินงานโครงการกลุ่มธุรกิจสำรวจ ผลิต และก๊าซธรรมชาติ
และกลุ่มธุรกิจปิโตรเคมีและการกลั่น และความเสี่ยงด้านการเงินและสินเชื่อกลุ่ม ปตท.
ทั้งนี้ความเสี่ยงดังกล่าว ได้มีการจัดทำแผนจัดการความเสี่ยงในปี 2550

3. กิจกรรมการควบคุม บริษัทฯ
มีนโยบายและวิธีปฏิบัติงานที่ทำให้มั่นใจว่าเมื่อนำไปปฏิบัติแล้วจะเกิดผลสำเร็จตามที่ฝ่ายบริหารกำหนดไว้
กิจกรรมเพื่อการควบคุมจะชี้ให้ผู้ปฏิบัติงานเห็นความเสี่ยงที่อาจเกิดขึ้นในการปฏิบัติงาน
เพื่อให้เกิดความระมัดระวังและสามารถปฏิบัติงานให้สำเร็จตามวัตถุประสงค์ เช่น

การควบคุมภายใน ด้านการบริหาร บริษัทกำหนดพันธกิจ
และวัตถุประสงค์ขององค์กรเป็นลายลักษณ์อักษรและสื่อความให้บุคลากรทุกคนเข้าใจ
เพื่อให้การดำเนินงานบรรลุตามวัตถุประสงค์พร้อมทั้งมีการวางแผนการดำเนินงาน
การจัดสรรทรัพยากร งบประมาณ และอัตรากำลัง นอกจากนี้ได้มีการกำหนดกระบวน การทำงาน
และมีการติดตามผลเพื่อให้บุคคลากรปฏิบัติงานอย่างมีประสิทธิภาพ ประสิทธิผล
และปฏิบัติตามกฎหมาย ระเบียบข้อบังคับ และมาตรฐานที่กำหนด

การควบคุมภายใน ด้านการเงินการบัญชี บริษัทฯ มีการควบคุมภายในเกี่ยวกับการเก็บเงิน
รักษาเงิน การรับจ่าย เงินฝากธนาคาร และเงินยืมทดรอง เป็นไปตามระเบียบที่กำหนด
มีการบันทึกบัญชีครบถ้วนถูกต้องและสม่ำเสมอ

การควบคุมภายใน ด้านการจัดซื้อจัดจ้าง บริษัทฯ
มีระเบียบและข้อกำหนดว่าด้วยการพัสดุเพื่อนำไปปฏิบัติในการจัดซื้อจัดจ้าง
ซึ่งได้กำหนดหน้าที่ความรับผิดชอบในกระบวนการจัดซื้อจัดจ้างไว้อย่างชัดเจน เช่น อำนาจการอนุมัติ
การกำหนดความต้องการพัสดุการตรวจรับ การควบคุมและการเก็บรักษาพัสดุ

การควบคุมภายใน ด้านการบริหารทรัพยากรบุคคล
มีกระบวนการสรรหาเพื่อให้ได้บุคคลากรที่มีความรู้ความสามารถตามที่กำหนด
มีระบบค่าตอบแทนที่เหมาะสมและเป็นธรรม มีการกำหนดหน้าที่ความรับผิดชอบ
มาตรฐานการปฏิบัติงาน และระบบติดตามผลไว้อย่างชัดเจน
มีระบบการให้ข้อมูลและการสื่อสารที่มีประสิทธิภาพเพียงพอ

- ในภาพรวม บริษัทฯ มีกิจกรรมควบคุมที่เหมาะสม เพียงพอ และมีประสิทธิผล
โดยกำหนดให้มีนโยบายและระเบียบปฏิบัติเป็นลายลักษณ์อักษร
ระบุการดำเนินงานในส่วนที่มีความเสี่ยงสำคัญและกำหนดกลไกในการควบคุมเพื่อป้องกันและลดข้อผิดพลาด
มีการสอบทานผลการดำเนินงานโดยฝ่ายบริหาร
มีการกำหนดให้ใช้ดัชนีวัดผลการดำเนินงานกับพนักงานทั้งองค์กร การควบคุมกิจกรรมด้านการบริหาร
การควบคุมภายในด้านการเงินการบัญชี ด้านการจัดซื้อจัดจ้าง มีความเหมาะสมและเพียงพอ
การบริหารทรัพยากรบุคคลของบริษัทฯ มีการวางระบบด้านการบริหารทรัพยากรบุคคล
และมีการควบคุมติดตามประเมินผลอย่างเพียงพอทั้งในด้านการสรรหา ค่าตอบแทน
หน้าที่ความรับผิดชอบ การพัฒนาบุคลากร การปฏิบัติงานของบุคลากรและการสื่อสาร
เพื่อให้พนักงานมีความรู้ความสามารถและการบริหารทรัพยากรบุคคลของบริษัทฯ
มีประสิทธิภาพและเหมาะสม

4. ข้อมูลสารสนเทศและการสื่อสาร บริษัทฯ มีระบบข้อมูลสารสนเทศที่เกี่ยวเนื่องกับการปฏิบัติงาน
การรายงานทางการเงินและการดำเนินงาน การปฏิบัติตามนโยบายและระเบียบปฏิบัติต่างๆ
ที่ใช้ในการควบคุมและดำเนินกิจกรรมขององค์กร
รวมทั้งข้อมูลสารสนเทศที่ได้จากภายนอกองค์กรมีการสื่อสารไปยังผู้บริหารและผู้ใช้ภายในองค์กร
ในรูปแบบที่ช่วยให้ผู้รับข้อมูลสารสนเทศปฏิบัติหน้าที่ตามความรับผิดชอบได้อย่างมีประสิทธิภาพและประสิทธิผลและให้ความมั่นใจว่ามีการติดต่อสื่อสารภายในและภายนอกองค์กรที่มีผลทำให้องค์กรบรรลุวัตถุประสงค์และเป้าหมาย

- ในภาพรวม ข้อมูลสารสนเทศและการติดต่อสื่อสารมีความเหมาะสม

5. การติดตามประเมินผล บริษัทฯ
มีการติดตามประเมินผลการควบคุมภายในและประเมินคุณภาพการปฏิบัติงานโดยกำหนดวิธีปฏิบัติงาน
เพื่อติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของกระบวนการปฏิบัติงานตามปกติของฝ่ายบริหาร
ผู้ควบคุมงานและผู้มีหน้าที่เกี่ยวข้อง

นอกจากนี้มีการประเมินผลโดยการตรวจสอบของสำนักตรวจสอบภายในตามแผนการตรวจสอบประจำปีและคณะกรรมการตรวจสอบของบริษัท
ปตท. จำกัด (มหาชน) ได้สอบทานผลการดำเนินงานการบริหารความเสี่ยงของบริษัทฯ
อย่างสม่ำเสมอ กรณีพบข้อที่ควรปรับปรุง ได้มีการกำหนดวิธีปฏิบัติ
เพื่อให้ความมั่นใจว่าข้อตรวจพบจากการตรวจสอบและการสอบทานได้รับการพิจารณาสนองตอบ
และมีการวินิจฉัยสั่งการให้ดำเนินการแก้ไขข้อบกพร่องทันที

- การติดตามประเมินการควบคุมภายในของบริษัทฯ
ถือปฏิบัติตามแนวทางการติดตามประเมินผลการควบคุมภายใน
ซึ่งกำหนดในเอกสารคำแนะนำ:การจัดทำรายงาน ตามระเบียบคณะกรรมการตรวจเงินแผ่นดิน ข้อ
6 การติดตามประเมินผลอยู่ในเกณฑ์ดี
นอกจากนี้ทุกกลุ่มธุรกิจมีการรายงานผลการดำเนินงานทุกเดือน รวมทั้งมีการวัดผลดำเนินงาน
(KPI) อย่างสม่ำเสมอ

- ในปี 2549 คณะกรรมการตรวจสอบฯ
ได้มีมติและข้อคิดเห็น/ข้อเสนอแนะให้หน่วยงานที่เกี่ยวข้องนำไปปฏิบัติจำนวน 31 เรื่อง ผู้บริหาร /
หน่วยงานที่เกี่ยวข้องได้ดำเนินการแล้ว 25 เรื่อง คิดเป็นร้อยละ 81 นอกจากนั้น
สำนักตรวจสอบภายใน มีการติดตามผลการดำเนินงานตามข้อเสนอแนะอย่างสม่ำเสมอ

ในส่วนของการรายงานคณะกรรมการตรวจสอบได้รายงานผลการตรวจสอบและการควบคุมภายในต่อคณะกรรมการบริษัทฯ
กระทรวงการคลังและสำนักงานการตรวจเงินแผ่นดินเป็นประจำทุกไตรมาสและรายงานสรุปประจำปี
(ตามรายงานของคณะกรรมการตรวจสอบประจำปี 2549 ข้างท้าย)

บริษัท ปตท. จำกัด (มหาชน) มีโครงสร้างการควบคุมภายในครบ 5
องค์ประกอบของการควบคุมภายในหรือการควบคุมเป็นไปตามมาตรฐานการควบคุมภายในของคณะกรรมการตรวจเงินแผ่นดิน
ซึ่งมีการควบคุมที่เพียงพอและมีประสิทธิผล ทั้งนี้ ความเสี่ยงที่เหลือหลังการบริหารจัดการในปี 2549
ได้มีการจัดทำแผนจัดการความเสี่ยงแล้ว

คณะกรรมการตรวจสอบได้สอบทานระบบการควบคุมภายในซึ่งประเมินโดยผู้บริหารและสำนักตรวจสอบภายใน
ไม่พบประเด็นปัญหาหรือข้อบกพร่องที่เป็นสาระสำคัญ
ซึ่งสอดคล้องกับความเห็นของผู้สอบบัญชีของบริษัทฯ ระบบการควบคุมภายในของบริษัทฯ
มีความเพียงพอและมีประสิทธิผล

รายงานของคณะกรรมการตรวจสอบฯ ประจำปี 2549

คณะกรรมการบริษัท ปตท.จำกัด (มหาชน) มีมติแต่งตั้งคณะกรรมการตรวจสอบของบริษัท
ปตท.จำกัด (มหาชน) ประกอบด้วยผู้ทรงคุณวุฒิด้านกฎหมาย การเงิน และการบริหารองค์กร
โดยมีนายโอฬาร ไชยประวัติ เป็นประธานกรรมการ นายพัฒเดช ธรรมจรีย์ และนายสุชาติ
ธาดาธำรงเวช เป็นกรรมการ ในปี 2549 คณะกรรมการตรวจสอบฯ
ได้ประชุมร่วมกับฝ่ายจัดการและหน่วยงานต่าง ๆ ของบริษัทฯ จำนวน 10 ครั้ง
ซึ่งเป็นการประชุมร่วมกับผู้บริหารระดับสูง 1 ครั้ง และให้ผู้บริหารสายงานหลักที่สำคัญของบริษัทฯ
เสนอผลการดำเนินงาน การบริหารความเสี่ยง ปัญหา อุปสรรคในการดำเนินงาน
พร้อมทั้งมีการประชุมร่วมกับสำนักงานการตรวจเงินแผ่นดิน (สตง.) ซึ่งเป็นผู้สอบบัญชีของบริษัทฯ
เพื่อสอบทานงบการเงินของบริษัทฯ และสอบทานแผนการสอบบัญชีและความเป็นอิสระในการสอบบัญชี

คณะกรรมการตรวจสอบฯ
ได้ปฏิบัติหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
และตามระเบียบบริษัท ปตท.จำกัด (มหาชน) ว่าด้วย
หลักเกณฑ์และแนวทางปฏิบัติของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ได้แก่
การสอบทานการกำกับดูแลกิจการที่ดี การสอบทานงบการเงิน การสอบทานการบริหารความเสี่ยง
การสอบทานการประเมินการควบคุมภายใน และกำกับดูแลงานตรวจสอบภายใน สรุปได้ดังนี้

สอบทานการกำกับดูแลกิจการที่ดี คณะกรรมการตรวจสอบฯ ได้กำกับดูแลให้มีการ
เปิดเผยข้อมูลอย่างโปร่งใสและปฏิบัติตามประกาศของคณะกรรมการกำกับหลักทรัพย์และตลาดหลักทรัพย์
(ก.ล.ต.) ตลาดหลักทรัพย์แห่งประเทศไทย (ตลท.) และกฎหมายที่เกี่ยวข้องกับการดำเนินธุรกิจ
เช่น สอบทานการกำหนดจำนวนการดำรงตำแหน่งกรรมการบริษัทจดทะเบียนของผู้บริหารบริษัทฯ
การสอบทานรายการระหว่างกัน โดยสอบทานรายการระหว่างกันของกลุ่มธุรกิจสำรวจ ผลิต
และก๊าซธรรมชาติ กลุ่มธุรกิจน้ำมัน กลุ่มธุรกิจปิโตรเคมีและการกลั่น สำนักงานใหญ่
ที่ประกอบธุรกิจเกี่ยวข้องกับบริษัทย่อย บริษัทร่วม เพื่อให้มั่นใจว่าบริษัทฯ
ได้ดำเนินการตามเงื่อนไขทางธุรกิจปกติ

สอบทานงบการเงินรายไตรมาสและงบการเงินประจำปี 2549 ของบริษัทฯ และงบ การเงินรวม
เพื่อให้มั่นใจว่าได้ปฏิบัติตามมาตรฐานบัญชี ตามพระราชบัญญัติการบัญชี พ.ศ.2543 ประกาศของ
ก.ล.ต. และ ตลท. ระบบบัญชีและงบการเงินมีความถูกต้องเชื่อถือได้
รวมทั้งมีการเปิดเผยข้อมูลในงบการเงินอย่างเพียงพอและทันเวลา
เพื่อเป็นประโยชน์กับนักลงทุนหรือผู้ใช้งบการเงินในการตัดสินใจลงทุนและได้เชิญผู้สอบบัญชีร่วมประชุมทุกครั้งที่มีการพิจารณางบการเงินรายไตรมาสและงบการเงินประจำปี
คณะกรรมการตรวจสอบได้สอบทานงบการเงินโดยสอบถามผู้สอบบัญชีในเรื่องความถูกต้องครบถ้วนของงบการเงินและความเพียงพอในการเปิดเผยข้อมูล
รายการปรับปรุงบัญชีที่มีผลกระทบต่องบการเงินที่มีสาระสำคัญ

สอบทานการบริหารความเสี่ยง คณะกรรมการตรวจสอบฯ ได้กำกับดูแลการบริหาร
ความเสี่ยงของบริษัทฯ และบริษัทในกลุ่ม ปตท. โดยสอบทานแผนการบริหารความเสี่ยงปี 2549
และสอบทานการบริหารความเสี่ยงทุกไตรมาส เพื่อให้มีความมั่นใจว่าบริษัทฯ
ได้บริหารจัดการความเสี่ยงให้ลดลงอยู่ในระดับที่ยอมรับได้
นอกจากนี้คณะกรรมการตรวจสอบได้ให้ข้อแนะนำต่อบริษัทฯ เพื่อจัดการความเสี่ยงที่สำคัญ เช่น
การเพิ่มมาตรการรักษาความปลอดภัยเกี่ยวกับระบบท่อส่งก๊าซธรรมชาติ
โรงแยกก๊าซธรรมชาติและคลังปิโตรเลียมทั่วประเทศ ซึ่งบริษัทฯ
ได้ทำแผนป้องกันและระงับเหตุฉุกเฉินไว้แล้ว
และให้ข้อแนะนำเกี่ยวกับการบริหารความเสี่ยงการเงินและการลงทุน โดยให้บริษัทฯ
และบริษัทในกลุ่ม
เข้มงวดเรื่องการลงทุนและบริหารความเสี่ยงทั้งด้านทรัพย์สินและหนี้สินที่เป็นเงินสกุลต่างประเทศ
ให้มีความสมดุลและเหมาะสม

สอบทานการประเมินการควบคุมภายใน บริษัทฯ มีระบบการควบคุมภายในที่เพียงพอ
ในการดำเนินธุรกิจ
และบรรลุวัตถุประสงค์ของการควบคุมภายในด้านประสิทธิผลและประสิทธิภาพของการดำเนินงานการใช้ทรัพยากร
ซึ่งรวมถึงการดูแลทรัพย์สิน การป้องกันหรือลดความผิดพลาด ความเสียหาย การรั่วไหล
การสิ้นเปลือง หรือการทุจริต ความเชื่อถือได้ของรายงานทางการเงินและการดำเนินงาน
การปฏิบัติตามกฎหมาย ระเบียบ ข้อบังคับ มติคณะรัฐมนตรี ซึ่งผู้สอบบัญชีของบริษัทฯ
ได้ให้ความเห็นสอดคล้องกันว่าไม่พบประเด็นปัญหาหรือข้อบกพร่องที่เป็นสาระสำคัญ ในปี 2549
บริษัทฯ ได้ประเมินการควบคุมภายในตามระเบียบคณะกรรมการตรวจเงินแผ่นดิน ว่าด้วย
การกำหนดมาตรฐานการควบคุมภายใน พ.ศ.2544
ผลการประเมินการควบคุมภายในของฝ่ายบริหารและสำนักตรวจสอบภายในมีความเห็นว่า
การควบคุมภายในของบริษัทฯ มีความเพียงพอและมีประสิทธิผล

กำกับดูแลงานตรวจสอบภายใน เกี่ยวกับการปฏิบัติงานตรวจสอบภายใน แผนการตรวจสอบ
การประเมินผลการปฏิบัติงานของหน่วยงานตรวจสอบภายใน งบประมาณ และอัตรากำลัง
โดยสอบทานรายงานผลการตรวจสอบปี 2549 ตามแผนงานที่ได้รับอนุมัติ
เพื่อให้การปฏิบัติงานมีประสิทธิภาพ ประสิทธิผล มีระบบการควบคุมภายในที่ดี
และมีการปฏิบัติตามกฎหมาย ว่าด้วย หลักทรัพย์และตลาดหลักทรัพย์
หรือกฎหมายที่เกี่ยวข้องกับธุรกิจของบริษัทฯ
และให้มีการติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญ
เพื่อก่อให้เกิดการกำกับดูแลกิจการที่ดี นอกจากนี้คณะกรรมการตรวจสอบฯ
ได้พิจารณาแผนการตรวจสอบประจำปี 2550
ซึ่งได้จัดทำขึ้นบนพื้นฐานของการประเมินการควบคุมภายใน และตามฐานความเสี่ยงของบริษัทฯ
รวมทั้งมีการประชุมร่วมกับหน่วยตรวจสอบภายในของบริษัทในกลุ่ม ปตท.
เพื่อให้มีความร่วมมือในการปฏิบัติงานตรวจสอบภายใน แลกเปลี่ยนความรู้ ประสบการณ์
เพื่อพัฒนางานตรวจสอบภายในของบริษัทในกลุ่ม ปตท.
ให้เป็นไปตามมาตรฐานสากลและมีประสิทธิภาพยิ่งขึ้น
โดยวางแผนการตรวจสอบเทคโนโลยีสารสนเทศ บัญชี การเงินและปฏิบัติการความปลอดภัย
อาชีวอนามัย และสิ่งแวดล้อม และตรวจสอบบริษัทย่อย บริษัทร่วม

ทั้งนี้ เพื่อให้แผนการตรวจสอบมีขอบเขตที่ครอบคลุมประเด็นที่มีนัยสำคัญครบถ้วน มีการป้องกัน
ความเสี่ยงที่อาจเกิดขึ้น มีการควบคุมภายในที่เหมาะสม
เพื่อจัดการความเสี่ยงทั่วทั้งองค์กรและเป็นประโยชน์กับบริษัทฯ
และผู้ถือหุ้นมากที่สุดนอกจากนี้ได้ให้ผู้บริหารระดับสูงของหน่วยงานที่ถูกตรวจสอบทำการประเมินผลหน่วยงานตรวจสอบภายใน
พร้อมข้อเสนอแนะเพื่อปรับปรุงประสิทธิภาพงานตรวจสอบภายในด้วย

การประเมินตนเองของคณะกรรมการตรวจสอบ
คณะกรรมการตรวจสอบได้ประเมินผลการปฏิบัติงานของตนเอง (Self - Assessment) ทั้งคณะ
และประเมินเป็นรายบุคคลในลักษณะประเมินไขว้ สำหรับปี 2549 คณะกรรมการตรวจสอบฯ
ได้สรุปผลการประเมินตนเองทั้งคณะและประเมินรายบุคคลอยู่ในเกณฑ์ดีมาก

สอบทานแผนการสอบบัญชีและความเป็นอิสระของผู้สอบบัญชี ได้พิจารณาคัดเลือก
ผู้สอบบัญชีและค่าตอบแทนแล้ว เพื่อนำเสนอต่อคณะกรรมการบริษัทฯ ให้ขออนุมัติที่ประชุมผู้ถือหุ้น
ประจำปี 2550 แต่งตั้งสำนักงานการตรวจเงินแผ่นดิน (สตง.) เป็นผู้สอบบัญชีประจำปี 2550

คณะกรรมการตรวจสอบได้ให้ความสำคัญกับการกำกับดูแลกิจการที่ดี การควบคุมภายใน
และการบริหารความเสี่ยงอย่างต่อเนื่อง เพื่อให้บริษัทฯ มีการกำกับดูแลกิจการที่ดี
มีการควบคุมภายในที่เพียงพอเหมาะสมกับการดำเนินธุรกิจ
มีการบริหารความเสี่ยงให้อยู่ในระดับที่ยอมรับได้
ระบบบัญชีและรายงานทางการเงินมีความถูกต้องเชื่อถือได้ รวมทั้งการปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัทฯ

(นายโอฬาร ไชยประวัติ)

ประธานกรรมการตรวจสอบ